  Майя Бывальцева Удмурт кырӟанъя витетӥезлэн «Элькуновидение» вожвылъяськонлэн кыкетӥ люкетэз 22-тӥ коньывуонэ Ижкарысь лулчеберетъя «Аксион» дворецын ортчоз. Сцена вылэ потозы Удмуртиысь, озьы ик Татарстанысь но Башкортостанысь 20 кырӟасьёс но коллективъёс. Иворъёсъя «Удмуртия» агентстволы со сярысь вераз радъясьёс пӧлысь одӥгез Светлана Пикулева. «Кутэмын вал 18 ёросъёсысь но каръёсысь мылкыд карисьёслэн 22 куриськонъёссы. Со сяна, туэ вожвылъяськонэ нырысьсэ пырисько Башкортостанысь но Татарстанысь кырӟасьёс. Кыкез вазиськем ёросъёс басьтэмын ӧй вал — кырӟанъёссы куронъёслы ӧз тупалэ: одӥгезлэн калык кырӟан вал, мукетызлэн — бускель ёросысь адямиосын кырӟан (вожвылъяськонлэн куронэзъя, кырӟанэз быдэстӥсьёс но гожтӥсьёс — кылбурчи но крезьгурчи — одӥг ёросысь луыны кулэ — ред). 20-ез ик конкурсантъёс ортчизы кылзонъёс пыр, озьыен, 22-тӥ коньывуонэ соос ваньзы потозы «Аксион»  ДК-лэн сцена вылаз», — вераз иворъёсъя «Удмуртия» агентстволы Светлана Пикулева. Вожвылъяськон-концертын кырӟанъёсты дунъялоз ёросъёсысь ик ыстэм муртъёслэсь кылдытэм жюри. Котькудӥз ёзчи солы кельшем кырӟан понна баллъёс сётоз. Тужгес трос балл люкам 12 кырӟанъёс «Элькуновиденилэн» йылпумъян люкетаз потозы. «Со ортчоз 4-тӥ шуркынмонэ, «Мынам Удмуртие» телеканаллэн меӵак эфираз «Светӥ дорын куноын» программа улсын. Дырыз сярысь вераны туннэ ум быгатӥське на, со бергес тодмо луоз. Соку 12 кырӟасьёс пӧлысь асьсэлы кельшымонзэ быръёзы телеучкисьёс. Нимысьтыз висъям дыре соос СМС-куара сётыны быгатозы», — валэктӥз Светлана Пикулева. СМС-куараослэь лыдзэс но 22-тӥ коньывуонэ жюриен пуктэм баллъёсты ватсаса, шараяськоз валтӥсь вормись. «Ӵемгес вераськом ке но кырӟасьлэсь нимзэ, вунэтоно ӧвӧл, «Элькуновидение» — кырӟанлэн конкурсэз. Соин ик татын нимысьтыз пусйиськом тужгес усто кылбурез но тужгес усто крезьгурез. Соосты быръе нимысьтыз жюри. Отчы пыро крезьгурчиослэн но гожъясьёслэн элькун огазеяськонъёссылэн ёзчиоссы», — ватсаз Пикулева. Солэн верамезъя, 5-тӥяз «Элькуновидение» лыктэм учкисьёслы аспӧртэмлыко кузьым луоз «Италмас» ансамбльлэн кырӟан-эктонъёсыз. Дано коллективысь артистъёс калыкез шулдыртозы 2-тӥ отделениын. Озьы ик соос конкурсын чузъяськем кырӟанъёс пӧлысь асьсэлы кельшымонзэ быръёзы но сое ансамбльлэн репертуараз басьтозы. Вожвылъяськонлэн продюсерез Геннадий Корепанов верамъя, конкурс аслэсьтыз кулэлыксэ туж умой возьматӥз ни, «Элькуновидение» пыр потэм кырӟасьёслэн нимъёссы паськыт тодмо луо. Тегъёс: Лулчеберет Ижкар Удмуртия удмуртъёс кырӟан  